b'\n_START_ARTICLE_\nLapislatsuli\n_START_PARAGRAPH_\nLapislatsuli (my\xc3\xb6s lasuurikivi, lapis lazuli, lasuriitti ja lapis) (Na,Ca)\xe2\x82\x88(AlSiO\xe2\x82\x84)\xe2\x82\x86(SO\xe2\x82\x84,S, Cl)\xe2\x82\x82 on l\xc3\xa4pin\xc3\xa4kym\xc3\xa4t\xc3\xb6n, lasikiiltoinen, korukiven\xc3\xa4 k\xc3\xa4ytetty puolijalokivi. Lapis on v\xc3\xa4rilt\xc3\xa4\xc3\xa4n tumman tai syv\xc3\xa4n sininen, mutta sis\xc3\xa4lt\xc3\xa4\xc3\xa4 usein my\xc3\xb6s valkoisia tai kullanv\xc3\xa4risi\xc3\xa4 sulkeumia._NEWLINE_Lapiksen nimess\xc3\xa4 yhdistyv\xc3\xa4t latinan lapis \xe2\x80\x99kivi\xe2\x80\x99 ja persian sinist\xc3\xa4 v\xc3\xa4ri\xc3\xa4 tarkoittava sana azul._NEWLINE_Lapis luokitellaan kivilajiksi, koska se koostuu useammasta mineraalista._NEWLINE_Kovuus: 5\xe2\x80\x936_NEWLINE_Ominaispaino: 2,38\xe2\x80\x932,42_NEWLINE_Kidej\xc3\xa4rjestelm\xc3\xa4: Kuutiollinen\n_START_SECTION_\nEsiintyminen\n_START_PARAGRAPH_\nLapis saattaa joskus esiinty\xc3\xa4 marmorissa kauniina kitein\xc3\xa4. Useimmiten sen tapaa kuitenkin tiiviin\xc3\xa4 massana yhteenkasvettuneena valkoisen kalsiitin ja keltaisen rikkikiisun kanssa. N\xc3\xa4iden mineraalien esiintyminen yhdess\xc3\xa4 lapiksen kanssa viittaavat sen aitouteen. Lapista saattaa esiinty\xc3\xa4 hyvinkin suurina kimpaleina._NEWLINE_Eritt\xc3\xa4in hyv\xc3\xa4laatuista syv\xc3\xa4nsinist\xc3\xa4 lapista on l\xc3\xb6ydetty antiikin ajoista l\xc3\xa4htien vain Sar-e-sangista (\xe2\x80\x9dkiven paikasta\xe2\x80\x9d), joka sijaitsee koillisessa Afganistanissa, Hinduku\xc5\xa1vuoristossa Badah\xc5\xa1anin maakunnassa. Sar-e-sang on kyl\xc3\xa4 kahden kaupungin, Faisabadin ja Eskazirin v\xc3\xa4liss\xc3\xa4. Siell\xc3\xa4 sijaitsevat arvokkaat Badah\xc5\xa1anin kaivokset, joista lapislatsulia on louhittu jo 6\xc2\xa0000 vuotta. Afganistanin ep\xc3\xa4vakaa tilanne nykyp\xc3\xa4iv\xc3\xa4n\xc3\xa4 on vaikeuttanut kaivostoimintaa ja v\xc3\xa4hent\xc3\xa4nyt lapiksen tuotantoa. T\xc3\xa4m\xc3\xa4n vuoksi korkealaatuisen lapiksen markkinahinnat ovat nousseet huomattavasti._NEWLINE_Lapista on l\xc3\xb6ydetty my\xc3\xb6s Andien vuoristosta Chilest\xc3\xa4 l\xc3\xa4helt\xc3\xa4 Ovallen kaupunkia, Sambiasta, Siperian Baikalj\xc3\xa4rvelt\xc3\xa4 Ven\xc3\xa4j\xc3\xa4lt\xc3\xa4, Angolasta, Burmasta, Pakistanista, Yhdysvalloista (Kaliforniasta ja Coloradosta) sek\xc3\xa4 Kanadasta. N\xc3\xa4ist\xc3\xa4 esiintymist\xc3\xa4 saatava lapis on kuitenkin hailakampaa ja v\xc3\xa4hempiarvoista kuin Sar-e-sangin kaivoksista tuotettu lapis.\n_START_SECTION_\nTy\xc3\xb6st\xc3\xb6\n_START_PARAGRAPH_\nYleens\xc3\xa4 lapis py\xc3\xb6r\xc3\xb6hiotaan ja siit\xc3\xa4 valmistetaan helmi\xc3\xa4 kaulakoruihin. Siit\xc3\xa4 voidaan ty\xc3\xb6st\xc3\xa4\xc3\xa4 my\xc3\xb6s moninaisia taide-esineit\xc3\xa4 kuten pienoispatsaita, maljakoita ja kulhoja, koska lapista on saatavilla isoinakin kimpaleina._NEWLINE_V\xc3\xa4hempiarvoisempi, v\xc3\xa4rilt\xc3\xa4\xc3\xa4n vaaleansininen lapislatsuli pyrit\xc3\xa4\xc3\xa4n toisinaan tummentamaan upottamalla se v\xc3\xa4riliuokseen. T\xc3\xa4llainen kivi on kuitenkin helposti tunnistettavissa, kun sit\xc3\xa4 hierotaan alkoholiin tai asetoniin kastetulla vanutupolla. T\xc3\xa4ll\xc3\xb6in v\xc3\xa4rj\xc3\xa4tyst\xc3\xa4 lapiksesta irtoaa v\xc3\xa4riainetta vanutuppoon._NEWLINE_Keinotekoiseen eli synteettiseen lapikseen lis\xc3\xa4t\xc3\xa4\xc3\xa4n toisinaan murskattua pyriitti\xc3\xa4, jotta se vaikuttaisi aidolta. T\xc3\xa4llaisesta kivest\xc3\xa4 kuitenkin puuttuvat aidolle lapikselle ominaiset pyriitin kidemuodot ja -pinnat.\n_START_SECTION_\nHoito\n_START_PARAGRAPH_\nLapis on eritt\xc3\xa4in herkk\xc3\xa4 kivilaji. Se on hyvin arka erityisesti hapoille ja saippualle, ja kuuma vesikin voi olla sille vahingollista. T\xc3\xa4m\xc3\xa4n takia kaikki korut joissa on lapislatsulia, on hyv\xc3\xa4 ottaa pois aina ennen astiapesua tai muita kotit\xc3\xb6it\xc3\xa4. Lapis ei my\xc3\xb6sk\xc3\xa4\xc3\xa4n kest\xc3\xa4 hyvin painetta tai iskuja.\n_START_SECTION_\nHistoria\n_START_PARAGRAPH_\nLapislatsuli on er\xc3\xa4s kaikkein vanhimmista korukivist\xc3\xa4 ja sill\xc3\xa4 on k\xc3\xa4yty kauppaa tuhansien vuosien ajan. Sit\xc3\xa4 on l\xc3\xb6ydetty muun muassa muinaisesta pakistanilaisesta Mehrgarhin kyl\xc3\xa4st\xc3\xa4. Lapista ovat k\xc3\xa4ytt\xc3\xa4neet sumerilaiset, babylonialaiset, assyrialaiset ja faaraoiden ajan egyptil\xc3\xa4iset. Egyptil\xc3\xa4inen yl\xc3\xa4luokka k\xc3\xa4ytti lapista erityisesti hienona silm\xc3\xa4meikkin\xc3\xa4, johon tosin vain kaikkein rikkaimmilla oli varaa. Antiikin aikoina ja keskiajalla lapislatsulia kutsuttiin my\xc3\xb6s safiiriksi eli samalla nimell\xc3\xa4, jolla nykyisin tarkoitetaan t\xc3\xa4ysin toisenlaista jalokive\xc3\xa4. Tuolloin uskottiin, ett\xc3\xa4 lapislatsuli oli onnea tuova talismaani, joka muun muassa sodassa suojasi k\xc3\xa4ytt\xc3\xa4j\xc3\xa4\xc3\xa4ns\xc3\xa4 haavoittumiselta._NEWLINE_Jauhettua lapista on k\xc3\xa4ytetty arvokkaana sinisen\xc3\xa4 \xc3\xb6ljyv\xc3\xa4rimaalina 1500-luvulla. Materiaali kulki silkkitiet\xc3\xa4 pitkin Eurooppaan. Se oli pitkien kuljetusreittiens\xc3\xa4 vuoksi eritt\xc3\xa4in kallista ja vain kuuluisilla ja rikkailla taiteilijoilla oli varaa k\xc3\xa4ytt\xc3\xa4\xc3\xa4 t\xc3\xa4t\xc3\xa4 ultramariiniksi kutsuttua maalia. Vuonna 1824 ultramariinille kuitenkin kehitettiin Ranskassa synteettinen vastine, jota kutsuttiinkin ranskalaiseksi ultramariiniksi. Lapis on ollut ja on edelleenkin maailman kallein v\xc3\xa4rimateriaali._NEWLINE_Keisariajan Ven\xc3\xa4j\xc3\xa4ll\xc3\xa4 lapista k\xc3\xa4ytettiin suorastaan tuhlailevasti. Esimerkiksi keisarin palatsissa Pu\xc5\xa1kinissa ja Pietarissa lapista k\xc3\xa4ytettiin kokonaisten huoneiden rakentamiseen ja laatoittamiseen.'